钦定古今图书集成/理学汇编/字学典/第079卷 > 《跋山谷草书千文》前人
## 钦定古今图书集成/理学汇编/字学典/第079卷 > 《跋山谷草书千文》前人

李端叔崇宁三年八月一日题云：“绍圣中，诏元祐史官甚急，皆拘之畿县以报。所问例悚息失据。独鲁直随问为报，弗隐弗惧，一时栗然，知其非儒生文士而已也。”

《绍圣史》祸，诸公置对之辞，今皆不见于文集，独尝于
苏魏公家得陆左丞书一数条，皆诋元祐语也。其闲
记黄太史欲书王荆公勿令上知之帖，而己力沮止
之。黄公争辨甚苦，至曰：“审如公意，则此为佞史矣。”是
时陆为官长，以是其事竟不得书，而黄公犹不免于
后咎。然而后此又数十年，乃复赖彼之言，而事之本
末因得尽传于世，是亦有天意矣。惜乎秉史笔者不
能表而出之，以信来世，而顾独称其词笔，以为盛美。
因观此卷李端叔《跋语》，为之感慨太息，辄记其后。若
其书法，则世之有鉴赏者自能言之，故不复及云。